Kleuterskole-saak: ‘Minister minag hofuitspraak’Anton van der Bijl. Foto: Reint Dykema Solidariteit berei voor om regstappe teen die minister van maatskaplike ontwikkeling, Lindiwe Zulu, in te stel na aanleiding van uitlatings wat sy by wyse van ŉ mediaverklaring gemaak het. “Die minister voer in haar verklaring aan dat kleuterskole eers goedkeuring of sertifisering deur die departement moet kry alvorens hulle kan open. Dit is onwaar. “Enige skool wat van mening is dat dit veilig kan oopmaak, mag dit ingevolge die onlangse hofbeslissing doen,” verduidelik Anton van der Bijl, hoof van arbeidsregsdienste by Solidariteit. Volgens Solidariteit beskou hy die minister se optrede in hierdie verband as minagting van die hofuitspraak en is hy besig om ŉ aanmaning aan die departement voor te berei waarin vereis sal word dat die minister onmiddellik haar uitlatings terugtrek en skole toelaat om oop te maak. “Die minister se optrede stel haar bloot aan moontlike tronkstraf en ons is bereid om dit te eis, indien nodig. Die hof het sy uitspraak gelewer en die minister is nie by magte om die bepalings daarvan te minag nie,” sê Van der Bijl. Lindiwe Zulu, minister van maatskaplike ontwikkeling, gedurende vanoggend se mediakonferensie (11/05/2020) Foto: Verskaf Zulu het vroeër Dinsdag ŉ verklaring uitgereik waarin sy die hooggeregshof in Pretoria se uitspraak oor kleuterskole en dagsorgsentrums wat kan heropen, verwelkom. Regter Hans Fabricius het Maandag beslis sentrums vir vroeë kinderontwikkeling kan heropen. Die hofuitspraak volg nadat daar maande lank onsekerheid was oor wanneer kleuterskole kan heropen. Solidariteit se beroepsgilde vir maatskaplike werkers en die Solidariteit Skoleondersteuningsentrum (SOS) het die hof genader omdat daar steeds geen vasgestelde datum vir die heropening van private kleuterskole en dagsorgsentrums is nie. Die minister het in Dinsdag se verklaring aangevoer kleuterskole en dagsorgsentrums is onderworpe aan die toepaslike en voorgeskrewe veiligheidsmaatreëls ingevolge die Rampbestuurwet wat ingestel is om die verspreiding van Covid-19 te bekamp. Daar is verder gesê elke sentrum vir vroeë kinderontwikkeling is verantwoordelik om die veiligheidsmaatreëls en prosedures by die onderskeie sentrums gereed te hê voordat hulle kan heropen. Dit sluit in om die nodige materiaal aan te skaf en personeel op te lei. Sentrums wat nie die nodige maatreëls getref het nie, kan nie heropen nie, voer die minister aan.